Cena zlata dnes prekonala dôležitú hranicu dvetisíc dolárov za troyskú uncu (31,1 gramu) a stúpla až na najvyššiu hodnotu od vlaňajšieho marca.
K rastu ceny zlata prispelo oslabenie dolára a zníženie výnosov štátnych dlhopisov. Slabšie ekonomické údaje zo Spojených štátov tiež povzbudili k stávkam na pomalšie zvyšovanie úrokových sadzieb, napriek obavám z vysokej inflácie kvôli vývoju cien ropy. Zlato sa považuje za bezpečné útočisko v období neistoty a vysokej inflácie.
Počas dňa sa cena zlata zvýšila až na 2024,79 dolára za uncu, najviac od 9. marca 2022. Neskôr časť ziskov vymazala a popoludní sa zlato obchodovalo okolo 2 018 dolárov za uncu.
Oproti predchádzajúcemu dňu si tak pripísalo 1,7 percenta. V reakcii na rast ceny zlata posilnili aj ďalšie drahé kovy. Striebro stúplo o viac ako tri percentá, platina o tri percentá a palladium o 0,6 percenta.
"Nachádzame sa v tomto veľmi pozitívnom prostredí pre zlato, v ktorom máme spomaľujúce ekonomické údaje spolu s inflačnými tlakmi, ktoré zostávajú zvýšené," uviedol riaditeľ spoločnosti obchodujúcej s kovmi High Ridge Futures David Meger.
Atraktivitu zlata, najmä medzi neamerickými obchodníkmi, zvýšil pokles dolára v reakcii na správy o znížení počtu voľných pracovných miest v USA a továrenských zákaziek. Zlatu tento týždeň pomohol tiež rast cien ropy po prekvapivom oznámení zníženia ťažby skupinou OPEC +, ktoré vyvolalo obavy zo zrýchlenia inflácie.
"Z technického hľadiska cena zlata pravdepodobne zostane vysoká a stabilizuje sa na súčasnej úrovni alebo ešte vyššie. Hranica 2 050 dolárov by mohla pôsobiť ako dôležitá úroveň rezistencie a ak bude prekročená, mohla by cena rýchlo vystúpiť na svoje rekordné maximum," uviedol obchodník firma Heraeus Alexander Zumpfe.
Analytik firmy Exinity Han Tan ale upozornil, že ďalšie zvýšenie úrokových sadzieb by mohlo spôsobiť, že zlato odpíše časť svojich nedávnych ziskov, napísala agentúra Reuters.